Energeticamain exemplars e bels - ils edifizis cun distincziun en il chantun Grischun

A l'aperitiv d'energia da mesemna proxima preschenta l'uffizi d'energia dal Grischun edifizis exemplars dal punct da vista energetic. Ils edifizis sa distinguan areguard il diever, l'architectura ed il concept da construcziun. Tut las chasas demussan in consum d'energia minimal ed in aut confort. Las prescripziuns da qualitad ed energeticas tenor il standard da minergia u da chasa passiva vegnan ademplidas en tut las chasas.

L'architect Andri Schlegel mussa sia chasa d'ina famiglia a Malix ch'ha obtegnì in certificat da minergia. Ils elements da furmaziun consistan da betun, fier e vaider. La chasa sin la spunda taissa derasa forza ed è francada sco corp massiv. L'effect è quel d'in spelm en la natira.

La chasa na basegna betg in stgaudament central. Ina pitschna pigna da lain tanscha. Il consum annual munta a be 500 kg pellet. La preparaziun da l'aua chauda succeda tras collecturs solars. L'aria chauda vegn manada en chasa tras ina ventilaziun e dovra gist uschè blera energia sco in pairin da 25 Watt. La chasa è fitg bain protegida d'ina isolaziun da fin a 25 cm ed è munida cun grondas fanestras.

Design e lifestyle

L'hotel da design "Riders Palace II" metta l'accent sin l'architectura, il design ed il lifestyle. Tenor l'architect René Meierhofer è la construcziun nova la cuntinuaziun consequenta d'ina strategia instradada gia a la fin dals onns otganta da las pendicularas Laax da lezza giada per augmentar l'attractivitad. Las muntognas, la naiv ed ils runals na tanschan betg pli per carmalar in public giuven e trendig. Dumandà è lifestyle. Betg mo ils indrizs tecnics progressivs, mabain era il tegnairchasa d'energia bain ponderà e la concepziun da la glisch raffinada ensemen cun l'architectura cubica senza stortigls appelleschan il public prendì en mira. L'hotel è gia recepì en il circul dals emprims hotels da design dal mund ed ha obtegnì da l'uffizi d'energia dal Grischun il certificat da minergia.

L'hotel ha ina isolaziun optimala per la chalur. La ventilaziun per tut las chombras d'hotel è munida cun ina recuperaziun da la chalur. L'energia da stgaudar vegn producida cun ina pumpa a chalur da l'aua dal batschigl d'accumulaziun vischin (lai da gulivaziun) da l'ovra electrica da Flem.

In basegn minimal d'energia

L'architect da Cuira Andrea Rüedi preschenta ina surfabricaziun cun fitg bass consum d'energia a Stäfa. Cun questa surfabricaziun d'abitadi vegn realisà per l'emprima giada en Svizra in concept d'ina chasa da pliras famiglias cun fitg bass consum d'energia ad in fit-chasa ch'è anc da pajar. Il project ha caracter da pionier. Las chasas porschan dapli che mo in bass consum d'energia.

Il concept da construcziun cumplessiv resguarda ultra da las pretensiuns da construcziun er quellas per dapli qualitad d'abitar e da viver. Da quai fan part l'estetica, la tscherna da material da lunga durada e quasi exclusivamain da construcziun biologica sco er in concept d'energia bain ponderà.

Il sulegl è il stgaudament

Las chasas passivas utiliseschan en emprima lingia il sulegl sco stgaudament. Quest concept dumonda paraids e mirs exteriurs optimals, ina vitrificaziun generusa e suffizientamain massa d'accumulaziun a l'intern per pudair accumular la chalur solara che resulta senza surstgaudada dal local. Cun quest concept pon ins desister per gronda part d'in stgaudament supplementar convenziunal.

L'uffizi d'energia dal Grischun ha interess da mussar a la publicitad edifizis cun in bun concept d'energia. Quests edifizis duain animar ils possessurs da chasas ed ils patruns da construcziun da medemamain realisar buns edifizis dal punct da vista energetic. Per quest motiv è vegnida engrondida la pagina d'internet www.energie.gr.ch da l'uffizi cun la rubrica "Ils megliers edifizis". Quels edifizis servan sco exempel. Andrea Lötscher (partizipaziun diever d'energia) dat ina curta survista da quels en il rom da l'aperitiv dals 12 da zercladur. L'aperitiv d'energia ha lieu a las 17.00 a la scol'auta da tecnica ed economia a Cuira.

Gremi: uffizi d'energia dal Grischun

Funtauna: rg uffizi d'energia dal Grischun

Data: 10.06.2002